Departament d'Agricultura, Ramaderia, Pesca, Alimentació i Medi Natural
L'activitat cinegètica és un aprofitament ordenat dels recursos naturals que es troba supeditat a la conservació de les poblacions de la fauna cinegètica.
La reducció de l'efecte de la depredació sobre les espècies cinegètiques, entre d'altres mesures de gestió cinegètica, és una eina útil per garantir els aprofitaments sostenibles d'aquestes espècies.
Una de les tècniques de reducció de la depredació consisteix en la captura en viu d'exemplars d'espècies depredadores i la seva extracció del medi natural, la qual ha de ser regulada per tal d'evitar desequilibris i alteracions dels ecosistemes naturals i en especial l'afectació de les espècies cinegètiques que no han de ser capturades.
Així mateix, les mesures de gestió, control i eradicació de les poblacions d'espècies exòtiques invasores establertes a la normativa vigent en matèria de biodiversitat per reduir l'impacte negatiu d'aquestes poblacions sobre els ecosistemes, els hàbitats i les espècies, es poden realitzar també mitjançant la captura en viu d'exemplars i la seva eliminació del medi natural.
L'homologació dels mètodes de captura en viu d'espècies cinegètiques depredadores i d'espècies exòtiques invasores depredadores i l'acreditació dels seus usuaris s'insereix en un context normatiu del qual cal destacar especialment el Conveni internacional relatiu a la conservació de la vida silvestre i del medi natural d'Europa aprovat per la Decisió 82/72/CEE, de 3 de desembre de 1981, i ratificat per Espanya l'any 1986, l'Acord entre la Unió Europea, el Canadà i la Federació Russa per a l'establiment dels estàndards humanitaris de captura d'animals salvatges, aprovat mitjançant la Decisió 1998/142/CE del Consell, de 26 de gener, l'Acord entre la Unió Europea i els Estats Units d'Amèrica en matèria de captures no cruels, aprovat per la Decisió 98/487/CE del Consell, de 13 de juliol de 1998, o el Conveni de Nacions Unides sobre la diversitat biològica, ratificat per Espanya l'any 1993.
En el marc dels convenis i acords internacionals subscrits i la normativa comunitària vigent aplicable, constituïda essencialment per la Directiva 92/43/CEE, de 21 de maig, relativa a la conservació dels hàbitats naturals i de la fauna i la flora silvestres, la Directiva 2009/147/CE del Parlament Europeu i del Consell, de 30 de novembre de 2009, relativa a la conservació de les aus silvestres, i el Reglament CEE 3254/1991 del Consell, de 4 de novembre de 1991, relatiu a l'ús de ceps a la Comunitat Europea i a la introducció de pells i altres productes manufacturats de certes espècies capturades en altres països mitjançant ceps o altres mètodes de captura que no compleixin els estàndards internacionals de captura no cruel, la normativa bàsica estatal sobre protecció del medi ambient ha previst determinades prohibicions i limitacions relacionades amb l'activitat cinegètica.
L'article 62.3 g) de la Llei estatal 42/2007, de 13 de desembre, del patrimoni natural i de la biodiversitat, estableix que els mètodes de captura de depredadors que siguin autoritzats per les comunitats autònomes hauran d'haver estat homologats d'acord amb els criteris de selectivitat i benestar animal fixats pels acords internacionals i que la utilització d'aquests mètodes només pot ser autoritzada mitjançant una acreditació individual atorgada per la comunitat autònoma.
Aquest precepte ha estat objecte d'unes directrius específiques elaborades conjuntament per l'Estat i les comunitats autònomes en el si de la Comissió estatal per al patrimoni natural i la biodiversitat creada en aquesta llei, que varen ser acordades en la Conferència Sectorial de Medi Ambient de 13 de juny de 2011 i publicades al BOE.
Aquestes directrius, elaborades amb la participació d'experts científics internacionals, incorporen una descripció dels principals mètodes de captura d'espècies cinegètiques depredadores que han estat avaluats a Espanya d'acord amb procediments científics rigorosos, que s'han considerat suficients per declarar la seva homologació mitjançant aquest Decret sense necessitat de realitzar més assajos.
Alhora, constitueixen un document orientador a efectes de l'homologació de mètodes de captura de les espècies exòtiques invasores quan aquestes esdevinguin un agent de canvi i amenaça per a la diversitat biològica nativa.
El present Decret es dicta a l'empara de l'article 144.1 de l'Estatut d'autonomia, que atribueix a la Generalitat de Catalunya, en matèria de medi ambient, la competència compartida i la competència per establir mesures addicionals de protecció, que inclou, en tot cas, la regulació de la flora i la fauna i de la biodiversitat i, també, de les mesures de protecció de les espècies.
En consonància amb el caràcter dinàmic de les directrius i la seva vinculació amb els coneixements científics, l'homologació dels mètodes que es du a terme en aquest Decret no exclou la possibilitat d'homologar en el futur, sigui d'ofici o a instància de les persones interessades, nous mètodes de captura d'espècies depredadores, siguin cinegètiques o exòtiques invasores, ni de modificar les homologacions declarades en funció dels avenços científics que es vagin produint en el decurs del temps.
La regulació del procediment d'homologació i d'acreditació de les persones usuàries de mètodes homologats que conté aquest Decret es complementa amb la previsió d'establiment del corresponent règim excepcional d'autoritzacions de captura d'espècies depredadores, que regularà el conseller o consellera del departament competent en matèria de medi natural.
D'acord amb el Text refós de la Llei de protecció dels animals, aprovat pel Decret legislatiu 2/2008, de 15 d'abril.
Des del punt de vista de la prestació de serveis i la simplificació de procediments s'ha tingut en compte la Directiva 2006/123/CE del Parlament Europeu i del Consell, de 12 de desembre de 2006, relativa als serveis en el mercat interior, i el Decret 106/2008, de 6 de maig, de mesures per a l'eliminació de tràmits i la simplificació de procediments per facilitar l'activitat econòmica.
El règim de reciprocitat i la simplificació dels procediments establerts han considerat les previsions d'ambdues normes.
Vistos els informes del Consell de Caça de Catalunya, del Consell de Protecció de la Natura i de la Comissió de Govern Local;
D'acord amb el dictamen del Consell de Treball, Econòmic i Social de Catalunya;
Per tot això, a proposta del conseller d'Agricultura, Ramaderia, Pesca, Alimentació i Medi Natural, vist el dictamen de la Comissió Jurídica Assessora, i amb la deliberació prèvia del Govern,
Aquest Decret té per objecte declarar els mètodes homologats de captura en viu d'espècies cinegètiques depredadores o d'espècies exòtiques invasores depredadores, establir el procediment per a l'homologació de nous mètodes que compleixin els requeriments de benestar i selectivitat per a la seva captura, regular l'acreditació dels usuaris de mètodes de captura homologats i establir l'excepcionalitat del règim de captura d'aquestes espècies.
Als efectes d'aplicació d'aquest Decret s'entén per:
a) Espècie cinegètica depredadora: espècie animal objecte d'aprofitament cinegètic que mata o fereix altres espècies animals amb la intenció de consumir-les.
b) Espècie exòtica invasora depredadora: espècie animal que s'introdueix o s'estableix en un ecosistema o hàbitat natural o seminatural i que és un agent de canvi i amenaça per a la diversitat biològica nativa, sigui pel seu comportament invasor o pel risc de contaminació genètica i que mata o fereix altres espècies animals amb la intenció de consumir-les.
c) Espècie objectiu: espècie cinegètica depredadora o exòtica invasora depredadora per a la qual s'ha instal·lat un mètode de captura amb l'objectiu de capturar-la.
d) Espècie no objectiu: espècie diferent de la que es vol capturar mitjançant un mètode de captura.
e) Parany de retenció: dispositiu mecànic utilitzat per capturar i retenir viu un exemplar d'una espècie objectiu.
f) Mètode de captura: parany de retenció dissenyat i instal·lat amb la intenció de retenir viu un exemplar de l'espècie objectiu fins que el personal acreditat pugui establir contacte amb ell.
Inclou el parany de retenció i les condicions d'instal·lació, com serien els reclams o atraients, les particularitats específiques del lloc de la instal·lació i tots aquells altres requeriments especificats a les instruccions de la persona fabricant del parany.
g) Mètode de captura homologat: parany que compleix amb els criteris de selectivitat i benestar animal establerts per la normativa i és considerat apte per ser utilitzat per part de l'autoritat competent.
Mètodes de captura homologats i homologació de nous mètodes
Es declaren homologats a Catalunya els mètodes de captura que s'estableixen a l'annex 1 d'aquest Decret, que caldrà utilitzar d'acord amb les condicions que s'hi estableixen.
Homologació d'altres mètodes de captura
El departament competent en matèria de medi natural pot homologar altres mètodes de captura en viu avaluats conforme a les normes tècniques establertes a l'annex 2 d'aquest Decret, d'acord amb el procediment que es regula en els articles següents.
Sol·licitud d'autorització per a la realització de proves d'avaluació de mètodes de captura
5.1 El procediment d'homologació es pot iniciar d'ofici o a instància de la persona que fabrica, distribueix o importa el parany de retenció, que ha de presentar la sol·licitud d'autorització per a la realització de les proves d'avaluació prèvies a l'homologació, davant el departament competent en matèria de medi natural, sens perjudici de fer ús de la resta de mitjans que estableix la Llei 26/2010, del 3 d'agost, de règim jurídic i de procediment de les administracions públiques de Catalunya.
5.2 La sol·licitud s'ha de presentar mitjançant el model normalitzat que es pot descarregar del web http://www.gencat.cat i ha d'incloure les dades que s'estableixen a les lletres a), b) i c) següents i anar acompanyada d'una memòria descriptiva del mètode de captura a avaluar, el seu caràcter excepcional, les espècies objectiu que es pretenen capturar i els mitjans materials i personals, amb la deguda qualificació, de què disposa la institució o entitat científica identificada per la persona sol·licitant com a responsable de les proves d'avaluació:
a) Les dades d'identificació de la persona sol·licitant.
b) La marca comercial i el model del mètode de captura que se sol·licita avaluar.
c) La institució o entitat científica que durà a terme les proves d'avaluació a càrrec de la persona sol·licitant i el nom i la qualificació de la persona que es fa responsable de la seva direcció tècnica.
5.3 Correspon a la persona titular de la direcció general competent en matèria de medi natural resoldre la sol·licitud d'autorització per a la realització de les proves d'avaluació prèvies a l'homologació.
La resolució determina la institució o entitat que du a terme les proves d'avaluació, el nom de la persona que es fa responsable de la direcció tècnica i emet el corresponent informe d'avaluació un cop finalitzades les proves, les espècies objectiu que es poden capturar i la localització dels indrets on es poden instal·lar els paranys de retenció.
5.4 L'autorització es concedeix per un termini d'un any.
La persona autoritzada pot sol·licitar, abans que finalitzi el termini, una pròrroga de l'autorització per un període de 6 mesos, que la persona titular de la direcció general competent pot concedir si es considera justificada per tal d'aconseguir l'obtenció d'un nombre mínim de captures de l'espècie objectiu.
5.5 La persona responsable de la direcció tècnica de les proves o qualsevol altre en qui delegui ha de portar a sobre l'autorització referida a l'apartat anterior mentre aquestes es duguin a terme.
Aquesta autorització no eximeix de l'obligació de sol·licitar les autoritzacions que s'escaiguin d'acord amb la normativa d'experimentació animal per part del personal de la institució o entitat que realitza les proves d'avaluació.
Aquestes autoritzacions són personals e intransferibles i obligatòries per a tot el personal que en algun moment de l'avaluació instal·li o manipuli els paranys de retenció i els animals retinguts, el qual ha de dur a sobre, també, la documentació necessària per a la pràctica de la caça.
5.6 El termini per emetre i notificar la resolució d'autorització és d'un mes a comptar des de la data de presentació de la sol·licitud.
Transcorregut aquest termini sense haver estat notificades les persones interessades, aquestes poden entendre desestimada per silenci la seva sol·licitud.
Contra la resolució de la persona titular de la direcció general es pot interposar recurs d'alçada davant el conseller o consellera del departament competent en matèria de medi natural.
Avaluació dels mètodes de captura i increment dels llindars de certificació
6.1 Els mètodes de captura referits a l'article anterior han de ser objecte d'una avaluació d'acord amb les normes tècniques establertes a l'annex 2 relatives a l'efectivitat, la selectivitat, el benestar animal dels animals capturats, l'impacte sobre les espècies no objectiu, la seguretat de les persones usuàries, la metodologia dels assajos i l'anàlisi post mortem dels exemplars de les espècies objectiu.
6.2 En el termini d'un mes a comptar a partir del dia que finalitza el termini per a la realització de les proves, la persona sol·licitant ha de presentar, davant la direcció general competent en matèria de medi natural, l'informe d'avaluació de les proves emès per la persona responsable de la seva direcció tècnica, que ha de incloure les dades que es detallen al punt 8 de l'annex 2.
6.3 En relació amb la presència d'espècies no objectiu, la taxa accidental de captura d'aquestes, les lesions provocades per la captura i l'estat de conservació i protecció dels animals, l'informe d'avaluació pot justificar un increment dels llindars establerts als apartats 2 i 3 de l'annex 2.
En aquest cas, la resolució d'homologació pot determinar l'establiment de condicions addicionals relacionades amb la selectivitat.
6.4 Un cop valorat l'informe emès, en el termini d'un mes des de la seva presentació, la direcció general competent en matèria de medi natural, quan a criteri tècnic consideri que els resultats de les proves que s'incorporen a l'informe no s'adapten a les normes establertes a l'annex 2 o bé les excepcions als llindars no es consideren tècnicament justificades, pot sol·licitar noves dades o la repetició parcial de les proves, amb la determinació del termini per presentar els resultats corresponents per part de la persona sol·licitant.
La repetició parcial de les proves no eximeix la persona interessada de l'obligació de sol·licitar les autoritzacions que siguin necessàries en compliment de la normativa d'experimentació animal.
Homologació dels mètodes de captura
7.1 En el termini màxim d'un mes des de la data de presentació de l'informe establert a l'article 6.2 per part de la persona sol·licitant o, si s'escau, des de la presentació dels resultats referits a l'article 6.4, la persona titular de la direcció general competent en matèria de medi natural dicta resolució sobre l'homologació del mètode de captura avaluat.
7.2 La resolució d'atorgament de l'homologació especifica el següent:
a) La descripció física del parany.
b) Les condicions de lloc i moment d'utilització del parany de retenció.
c) El protocol d'instal·lació i ús.
d) L'espècie objectiu a capturar.
e) Els mètodes recomanats d'immobilització, sacrifici i alliberament.
f) Qualsevol altre requisit per a la seva correcta aplicació.
g) La qualificació del mètode segons alguna de les categories següents:
Mètode homologat sense restriccions d'ús (A), que comporta que aquest es pot utilitzar en els termes que estableixi la resolució d'homologació.
Mètode homologat amb restriccions d'ús (B), que comporta que el mètode no es pot utilitzar en hàbitats amb presència i abundància d'espècies no objectiu similars a les de l'avaluació.
7.3 La resolució de no homologació determina el motiu i la justificació tècnica corresponent.
En tot cas, el mètode no és homologat quan no s'han assolit els llindars de selectivitat i benestar animal o bé quan no s'han obtingut les captures suficients per avaluar aquests indicadors.
7.4 La persona titular de la direcció general competent en matèria de medi natural pot revisar l'homologació atorgada en funció dels avenços científics que s'hagin produït amb posterioritat a la data de l'homologació.
El procediment de revisió es tramita d'acord amb les normes del procediment administratiu comú, amb audiència de la persona interessada, i pot comportar la modificació de les condicions establertes a la resolució d'homologació o bé deixar-la sense efecte.
7.5 Transcorregut el termini establert a l'apartat 1 d'aquest article sense haver estat notificades les persones interessades, aquestes poden entendre desestimada per silenci la seva sol·licitud.
Contra la resolució es pot interposar recurs d'alçada davant el conseller o consellera del departament competent en matèria de medi natural.
7.6 Els mètodes de captura homologats d'acord amb aquest article s'incorporen a la relació de mètodes homologats que estableix l'annex 1 d'aquest Decret.
Acreditació de les persones usuàries dels mètodes de captura
Requisits per a l'obtenció de l'acreditació
8.1 Per utilitzar mètodes homologats per a la captura d'espècies cinegètiques o exòtiques invasores depredadores es requereix l'obtenció d'una acreditació que expedeix la direcció general competent en matèria de medi natural a les persones que hagin superat el curs referit a l'article 9.
8.2 Les persones que vulguin obtenir l'acreditació com a usuàries de mètodes de captura homologats han de complir les condicions següents:
a) Tenir complerts els 18 anys d'edat.
b) No haver estat condemnades per la comissió de delictes o sancionades per resolució administrativa greu o molt greu en matèria de fauna, caça o protecció dels animals o, en cas de haver-ho estat, haver complert les penes o sancions corresponents.
El compliment d'aquesta condició ha de ser objecte d'una declaració responsable que les persones interessades han d'adjuntar a la sol·licitud d'admissió al curs per a l'obtenció de l'acreditació que convoqui el departament competent en matèria de medi natural.
8.3 L'obtenció de l'acreditació per utilitzar mètodes homologats de captura no eximeix de l'obligació de sol·licitar l'autorització corresponent per a la captura de les espècies cinegètiques o exòtiques invasores depredadores, que la direcció general competent en matèria de medi natural pot concedir en el marc del règim d'excepcions previstes a la legislació vigent en matèria de patrimoni natural i biodiversitat.
Cursos per a l'obtenció de l'acreditació
9.1 El departament competent en matèria de medi natural, mitjançant les escoles i centres de capacitació agrària, imparteix els cursos per a l'obtenció de l'acreditació de les persones usuàries dels mètodes de captura homologats.
La seva convocatòria s'efectua per resolució de la direcció general competent en matèria de medi natural.
9.2 Els cursos per a l'obtenció de l'acreditació abasten les matèries que es detallen a l'annex 3 i combinen sessions teòriques i pràctiques, amb la durada mínima lectiva que s'estableix en aquest annex.
La superació de les proves corresponents comporta l'emissió de l'acreditació per part de la persona titular de la direcció general competent en matèria de medi natural, en el termini màxim de tres mesos des de la finalització de les proves.
Aquesta acreditació és personal i intransferible i identifica mitjançant un número de control únic la persona usuària amb el mètode de captura del qual és usuària.
9.3 Aquests cursos, els poden impartir també altres organismes, entitats o centres de l'àmbit docent, sempre que hagin estat objecte de comunicació prèvia a la direcció general competent en matèria de medi natural, per tal que aquesta efectuï el control corresponent.
9.4 Correspon al departament competent en matèria de medi natural determinar les característiques i condicions que han de tenir els organismes, entitats o centres que vulguin impartir-los i la forma d'acreditació de la realització dels cursos per part de les persones interessades.
9.5 Són exemptes d'assistència als blocs 1 a 4 del curs de capacitació establert a l'annex 3 les persones interessades que acreditin documentalment que disposen de la formació específica en aquesta matèria impartida pel departament competent en matèria de medi natural.
Vigència, renovació i revocació de l'acreditació
10.1 L'acreditació té una vigència de cinc anys des de la data d'expedició i és vàlida per actuar a tot Catalunya.
10.2 La renovació de l'acreditació es concedeix d'ofici si d'acord amb la informació de la qual disposa la direcció general competent en matèria de medi natural la persona acreditada segueix complint les condicions establertes a la lletra b) de l'article 8 i ha complert, si s'escau, les condicions establertes a l'empara del règim excepcional d'autoritzacions establert a l'article 11 d'aquest Decret durant el període de vigència de l'acreditació.
Aquesta renovació automàtica pot no ser concedida quan, per raó de les modificacions en la legislació aplicable o atesos els avenços científics assolits en aquest àmbit, la direcció general competent consideri justificada la necessitat d'adequar els coneixements específics de la persona acreditada, cas en què ha de comunicar-l'hi amb la deguda motivació.
10.3 L'acreditació es pot deixar sense efecte per renúncia de la persona interessada, per defunció o quan es comprovi que aquesta ha incomplert les condicions establertes en aquest Decret, les establertes a les autoritzacions de captura d'espècies cinegètiques i exòtiques invasores depredadores o en cas d'haver estat sancionada per la comissió d'infraccions greus o molt greus en matèria de fauna, caça o protecció dels animals.
La resolució que deixa sense efecte l'acreditació comporta que la persona interessada ha de posar fi a qualsevol forma d'ús de l'acreditació.
Contra aquesta resolució es pot interposar recurs d'alçada davant el conseller o consellera del departament competent en matèria de medi natural.
10.4 Les persones que hagin deixat de ser beneficiàries de l'acreditació per incórrer en alguna de les causes establertes a l'apartat anterior, excepte en el cas de la renúncia i la defunció, no poden tornar a ser-ne beneficiàries fins al cap de cinc anys des de la data en la qual adquireixi fermesa la resolució corresponent.
Autoritzacions de captura d'espècies depredadores
Règim excepcional d'autoritzacions de captura d'espècies depredadores
11.1 Les persones acreditades per capturar espècies cinegètiques o exòtiques invasores depredadores únicament poden fer servir els mètodes de captura homologats en el marc d'un règim excepcional de captura d'espècies depredadores que s'estableixi mitjançant ordre del conseller o consellera del departament competent en matèria de medi natural.
11.2 Les autoritzacions que es concedeixin en el marc d'aquest règim tindran caràcter personal i intransferible i determinaran les condicions específiques en les quals es poden efectuar les captures, relatives com a mínim al període de captura, horari, paratge i localitat, espècies autoritzades, mètodes de captura i nombre d'exemplars autoritzats a capturar.
El compliment d'aquestes condicions serà objecte d'un seguiment específic supervisat per la direcció general competent en matèria de medi natural.
11.3 Durant el transcurs de l'activitat de captura les persones acreditades hauran de disposar i dur a sobre la documentació requerida per a la pràctica de la caça i l'autorització excepcional de captura d'espècies cinegètiques o exòtiques invasores depredadores emesa per la direcció general competent en matèria de medi natural.
11.4 Les persones acreditades han de disposar d'un llibre personal de registre de dades de captures a efectes del seguiment i control administratiu de les seves activitats i del compliment de les disposicions establertes en aquest Decret i a la normativa que el desplegui.
En aquest llibre de registre s'han de fer constar les dades d'activitat diària referida a cada autorització excepcional de captura, amb indicació de la data d'activació i desactivació del parany de retenció, les captures de les espècies objectiu realitzades amb cada parany, l'espècie, condició de mascle o femella, edat i mètode de sacrifici emprat, les captures de les espècies no objectiu realitzades amb els paranys corresponents, així com la informació específica que cada autorització excepcional pugui exigir.
11.5 El personal del departament competent en matèria de medi natural que dugui a terme funcions de control i inspecció pot requerir a les persones autoritzades el llibre de registre regulat a l'apartat anterior.
Fitxer de dades de caràcter personal
El fitxer de dades de caràcter personal de les persones que han obtingut l'homologació de mètodes de captura d'espècies cinegètiques depredadores i exòtiques invasores depredadores, de les persones que han estat acreditades per a la utilització d'aquests mètodes i de les persones que han obtingut una autorització excepcional de captura d'aquestes espècies es regula mitjançant una ordre del conseller o la consellera competent en matèria de medi natural.
Es consideren homologats a Catalunya aquells mètodes de captura d'espècies cinegètiques predadores i exòtiques invasores depredadores que hagin estat homologats per altres autoritats competents de les comunitats autònomes de l'Estat espanyol o de qualsevol dels estats membres de la Unió Europea d'acord amb els criteris de selectivitat i benestar animal establerts per la normativa aplicable en el territori de la Unió.
La persona titular de la direcció general competent en matèria de medi natural pot sotmetre la utilització d'aquests mètodes de captura a Catalunya a especificacions tècniques justificades per raó de la situació del medi i de la fauna afectada.
Són vàlides les acreditacions de les persones usuàries de mètodes de captura homologats atorgades per les autoritats referides en la disposició anterior en l'àmbit de la normativa esmentada.
Es faculta el conseller o la consellera competent en matèria de medi natural per desenvolupar les previsions en matèria de cursos per a l'obtenció de l'acreditació de les persones usuàries dels mètodes de captura que estableix l'article 9, per regular el procediment d'autorització excepcional de captura per al control d'espècies cinegètiques i exòtiques invasores depredadores a Catalunya i per modificar, mitjançant una ordre, el contingut dels annexos del present Decret.
Conseller d'Agricultura, Ramaderia, Pesca, Alimentació i Medi Natural
Mètodes homologats de captura d'espècies cinegètiques depredadores
Collarum® és una marca registrada de Wildlife Control Supplies, LLC (East Granby, CT 06026, Estats Units d'Amèrica) amb el número de patent US Patent [URL].
Sistema de retenció per cable activat o propulsat provocat pel mateix animal i que el reté capturat pel coll.
Consta de dos elements principals: el mecanisme propulsor i el mateix cable.
El mecanisme propulsor del cable consta d'una estructura principal i dos extrems metàl·lics units mitjançant una molla rotacional propulsora d'aquests extrems i del cable de retenció.
Aquest cable està format per múltiples fils amb una secció no inferior als 45 mm. Disposa d'un topall a 25 cm del seu extrem que determina un diàmetre mínim de 8 cm. A més compta amb un llevavoltes al seu extrem final i una molla amb la finalitat d'esmorteir les empentes de l'animal per alliberar-se'n.
El cable de retenció va ancorat a terra per un dels seus extrems i subjecte a la ballesta lateral instal·lada en l'estructura metàl·lica principal.
L'espècie objectiu ha de ser atreta al parany amb l'ajut d'un esquer de menjar situat en una posició que permeti que en mossegar-lo activi el sistema de propulsió directament al coll.
Excepte el tub de col·locació de l'esquer, el parany es col·loca lleugerament enterrat.
L'estructura principal es fixa a terra amb dos o tres claus convencionals de secció adequada al diàmetre dels forats disposat a l'estructura.
En terrenys compactes, el cable de retenció pot anar ancorat mitjançant un clau metàl·lic de 20-30 cm i secció corrugada ajustat a la mida del forat de la platina metàl·lica situada a l'extrem del cable.
En terrenys més solts, es recomana ancorar el cable amb altres sistemes més forts.
El Collarum® ha de ser instal·lat a prop de llocs amb indicis de trànsit de l'espècie objectiu i poc trànsit d'espècies no objectiu.
S'ha d'evitar instal·lar el parany en totes aquelles ubicacions on, una vegada capturat l'animal, aquest pugui quedar enganxat o enredat, com tanques, arbres, branques, bardisses, pals, així com terraplens o cursos d'aigua on l'animal pugui caure després de ser retingut.
1.1.5 Nivell de qualificació exigit
Les espècies no objectiu poden tenir més probabilitat de ser capturades a la nit, i és més gran el perill de patir lesions com més llarg sigui el temps de retenció.
1.1.7 Manipulació dels animals capturats
1.1.8 Immobilització, sacrifici i alliberament
Mentre no es traslladi cal garantir la tranquil·litat de l'animal capturat i evitar qualsevol manipulació d'aquest.
1.1.9 Recomanacions de seguretat per a les persones usuàries
1.1.10 Àmbit territorial amb restriccions d'ús
L'ús d'aquest mètode de captura pot ser autoritzat en tot el territori de Catalunya excepte en àrees de reproducció de l'ós bru i en la zona de policia de zones humides per evitar la captura accidental de la llúdriga i el turó.
1.2 Mètode de captura Llaç amb topall i tancament lliure disposat en finestres
Llaç format per un cable de múltiples fils de secció igual o superior a 1,75 mm i d'1,65 m de llargada.
Llaç de recorregut lliure amb dos llevavoltes (un col·locat al mig i l'altre, a l'extrem), i dos topalls, un a 25 cm i l'altre a 69 cm, que determinin un diàmetre mínim de 8 cm i un màxim de 22 cm respectivament.
Aquest tipus de llaç haurà de ser instal·lat en finestres o passos habilitats de 0,4 m d'amplada al llarg d'un sistema creat amb troncs, bardisses o apilament de branques que impedeixin el pas de l'espècie objectiu i l'adrecin a aquestes finestres o passos.
1.2.5 Nivell de qualificació exigit
Les espècies no objectiu poden tenir una major probabilitat de ser capturades per la nit, i és més gran el perill de patir lesions quan més gran sigui el temps de retenció.
1.2.7 Manipulació dels animals capturats
Els exemplars de les espècies capturades s'han de manipular sense que siguin sotmesos a patiments innecessaris per tal que siguin immobilitzats i sacrificats correctament o alliberats en cas de ser una espècie no objectiu.
1.2.8 Immobilització, sacrifici i alliberament
1.2.9 Recomanacions de seguretat per a les persones usuàries
No obstant això es poden produir talls i abrasions lleus amb els elements metàl·lics del parany o amb altres elements naturals com pedres o branques, que poden ser evitats amb l'ús de guants i amb roba adequada per transitar pel camp.
1.2.10 Àmbit territorial amb restriccions d'ús
1.3 Mètode de captura Llaç amb topall americà disposat en finestres
Llaç format per un cable de múltiples fils de secció igual o superior a 2,44 mm i d'1,5 m de llargada amb un d'un mecanisme antiretorn relaxant, dos llevavoltes (un col·locat al mig i l'altre, a l'extrem), un punt de ruptura S-hook a 50 kg de força i dos topalls, un a 25 cm i l'altre a 69 cm, que determinin un diàmetre mínim de 8 cm i un màxim de 22 cm respectivament.
Aquest tipus de llaç ha de ser instal·lat en finestres o passos de 0,4 m d'amplada habilitats al llarg d'un sistema creat amb troncs, bardisses i apilament de branques que impedeixin el pas de l'espècie objectiu i l'adrecin a aquestes finestres.
1.3.5 Nivell de qualificació exigit
Les espècies no objectiu poden tenir una major probabilitat de ser capturades a la nit, i és més gran el perill de patir lesions com més gran sigui el temps de retenció.
1.3.7 Manipulació dels animals capturats
Resulta imprescindible disposar d'una perxa de manipulació amb un llaç metàl·lic a l'extrem per tal d'immobilitzar l'animal capturat pel coll.
1.3.8 Immobilització, sacrifici i alliberament
1.3.9 Recomanacions de seguretat per als usuaris
1.3.10 Àmbit territorial amb restriccions d'ús
1.4 Mètode de captura Llaç amb topall americà disposat al pas
Llaç format per un cable de múltiples fils de secció igual o superior a 2,44 mm i d'1,5 m de llargada amb un d'un mecanisme antiretorn relaxant, dos llevavoltes (un col·locat al mig i l'altre, a l'extrem), un punt de ruptura S-hook 50 kg i dos topalls, un a 25 cm i l'altre a 69 cm, que determinin un diàmetre mínim de 8 cm i un màxim de 22 cm respectivament.
Els topalls han de ser construïts per elements fixos no regulables com a elements mòbils.
Aquest tipus de llaç ha de ser instal·lat en llocs habituals de pas per a les espècies objectiu amb molts indicis com petjades o excrements i pocs indicis d'espècies no objectiu.
El llaç ha d'estar fortament subjecte a terra mitjançant qualsevol tipus d'ancoratge i posicionat amb l'ajut d'una guia o tutor que el mantingui en la posició oberta fins al diàmetre màxim, deixant una alçada de 20 cm des de terra fins a la base inferior del cable.
1.4.5 Nivell de qualificació exigit
Les espècies no objectiu poden tenir una major probabilitat de ser capturades a la nit, i és més gran el perill de patir lesions quan més gran sigui el temps de retenció a la gàbia.
1.4.7 Manipulació dels animals capturats
Els exemplars de les espècies capturades seran manipulats sense que siguin sotmesos a patiments innecessaris per tal que siguin immobilitzats i sacrificats correctament, o alliberats en cas de ser una espècie no objectiu.
1.4.8 Immobilització, sacrifici i alliberament
1.4.9 Recomanacions de seguretat per als usuaris
1.4.10 Àmbit territorial amb restriccions d'ús
L'ús d'aquest mètode de captura pot ser autoritzat en tot el territori de Catalunya excepte en àrees de reproducció de l'ós bru.
1.5 Mètode de captura Caixa metàl·lica
Caixa metàl·lica utilitzada amb un exemplar viu de garsa com a reclam, construïda amb reixa metàl·lica d'1 a 3 mm de gruix.
Possibilitat d'estructura octogonal amb diferents càmeres de captura perimetrals i una de central per al reclam (dimensions: 85 cm llarg x 85 cm ample x 35 cm alt), o estructura rectangular amb dues càmeres de captura laterals i una de central per al reclam (dimensions: 85 cm llarg x 85 cm ample x 35 cm alt).
La caixa s'ha d'instal·lar en un lloc tranquil que sigui visible per a les garses, en un terreny pla i fixant la gàbia a terra amb qualsevol mena de subjecció que pugui evitar ser desplaçada per altres animals.
Una vegada fixada i llesta per funcionar s'introdueix una garsa com a reclam a l'espai habilitat amb aigua i menjar.
Es prohibeix usar exemplars cecs o mutilats com a reclam.
La caixa s'ha d'instal·lar en la proximitat de nius de garsa, tot canviant la ubicació cada 4 o 5 dies per tal de maximitzar l'efectivitat.
1.5.5 Nivell de qualificació exigit
Les gàbies s'han de revisar diàriament a primera hora del matí.
Les espècies no objectiu poden tenir una major probabilitat de ser capturades a la nit, i és més gran el perill de patir lesions com més gran sigui el temps de retenció a la gàbia.
1.5.7 Manipulació dels animals capturats
Els exemplars de les espècies capturades han de ser manipulats sense que siguin sotmesos a patiments innecessaris per tal que siguin immobilitzats i sacrificats correctament, o alliberats en cas de ser una espècie no objectiu.
1.5.8 Immobilització, sacrifici i alliberament
Els exemplars de garsa hauran de ser manipulats i immobilitzats de la forma més ràpida possible i sacrificats amb un mètode reconegut com a mètode no cruel.
Es recomana el sacrifici amb la dislocació cervical o la concussió.
1.5.9 Recomanacions de seguretat per als usuaris
1.5.10 Àmbit territorial sense restriccions d'ús
L'ús d'aquest mètode de captura pot ser autoritzat en tot el territori de Catalunya.
Normes tècniques per a l'avaluació dels mètodes de captura
Els mètodes de captura d'espècies cinegètiques i exòtiques invasores depredadores hauran de ser avaluats amb proves controlades als hàbitats naturals, on es mesurin paràmetres relatius a l'efectivitat, la selectivitat, el benestar animal, l'impacte sobre les espècie no objectiu i la seguretat de les persones.
Capacitat del mètode avaluat per capturar l'espècie objectiu.
S'avalua amb les dues variables següents:
1.1 Taxa de trampes amb captura de l'espècie objectiu.
Nombre d'unitats del mètode de captura avaluat on es capturi almenys un animal de l'espècie objectiu, dividit entre el nombre total d'unitats instal·lades durant el període d'avaluació.
Es pot expressar en tant per u o tant per cent.
Nombre d'exemplars de l'espècie objectiu capturats durant un esforç de captura equivalent a 1.000 paranys-nit, pres com a valor d'esforç emprat habitualment a la literatura científica.
El grau d'especificitat que mostra el mètode per capturar l'espècie objectiu s'avalua mitjançant les variables següents:
El percentatge de captures de l'espècie objectiu respecte al total de captures (espècies objectiu més espècies no objectiu) ha de ser igual o superior al 85%, amb un nombre mínim de 20 captures.
Nombre de captures d'exemplars d'espècies no objectiu amb relació al total d'espècies susceptibles de poder ser capturades a l'àrea d'estudi on es faci l'avaluació.
Requereix unes feines prèvies d'identificació, directa i indirecta, de les espècies presents.
2.3 Taxa de captura d'exemplars no objectiu.
Nombre d'unitats del mètode de captura avaluat que han capturat almenys un exemplar d'una espècie no objectiu, dividit pel nombre total d'unitats instal·lades.
Nombre d'exemplars de les espècies no objectiu capturats durant un esforç de captura equivalent a 1.000 paranys-nit.
En el cas de paranys de retenció s'estableix que un mètode de captura s'adequa als estàndards internacionals de captura no cruel si:
3.1 El nombre d'exemplars de l'espècie objectiu dels quals deriven les dades de valoració superen els 20, i
3.2 Almenys el 80% d'aquests exemplars no presenta cap símptoma dels següents indicadors considerats de malestar i avaluats per personal tècnic competent.
Mossegada autoinfligida que causi ferides greus (mutilació, p.e.)
Luxació d'articulacions pròximes al carp o al tars
Hemorràgia externa greu o en cavitat interna
Degeneració important d'un múscul esquelètic
Fractura d'una dent definitiva amb exposició de la cavitat pulpar
Dany ocular que inclogui una laceració de la còrnia
Afectació de la medul·la espinal
Impacte sobre les espècies no objectiu
4.1 Per tal d'avaluar l'afectació sobre les espècies no objectiu es considera necessari estudiar:
a) El benestar dels animals capturats, avaluat per personal tècnic competent prèvia sedació i anestèsia si es considera convenient.
b) El grau d'adaptació al medi després de ser alliberats in situ mitjançant tècniques de seguiment.
4.2 En cas que els exemplars capturats d'espècies no objectiu tinguin lesions greus que impedeixin el seu retorn al medi natural, aquests han de ser traslladats a un centre de recuperació de fauna salvatge per a la seva recuperació.
Només en el cas que les ferides siguin prou greus i per tal d'evitar el patiment dels exemplars el personal tècnic competent responsable pot decidir el sacrifici de l'animal amb mètodes no cruels.
Seguretat de les persones usuàries
Per tal garantir que la persona usuària del mètode avaluat no pateixi cap lesió derivada de la manipulació i instal·lació cal:
a) Valorar si podria alliberar-se per si sola del parany.
b) Valorar la possibilitat que el parany s'accioni per si sol accidentalment durant la seva manipulació, instal·lació i transport.
c) Valorar si els dispositius de seguretat (si en tenen) es poden activar i desactivar amb una sola mà.
d) Quantificar els possibles danys soferts per la persona usuària en cas d'accident durant les operacions d'instal·lació i revisió dels paranys.
e) Proposar, si es considera necessari, noves mesures de seguretat addicionals a les que recomana la persona fabricant.
6.1 Per tal d'avaluar els paràmetres descrits hauran de realitzar-se experiències de camp en els hàbitats i condicions representatives on es preveu utilitzar els mètodes de captura en cas de ser homologats, en zones amb una superfície no inferior a les 500 ha de terreny.
Els acords internacionals preveuen la possibilitat de realitzar assajos amb animals en captivitat per tal d'avaluar el seu comportament en situacions de captura-recaptura.
Es recomana seguir els principis generals i recomanacions generals de bones pràctiques experimentals establerts als acords internacionals de captura no cruel i a la Norma ISO 10990-5 d'avaluació de paranys de retenció.
6.2 L'entitat responsable de l'avaluació ha de disposar de personal tècnic competent experimentat en la instal·lació i manipulació dels mètodes de captura seguint les instruccions de la persona fabricant, així com en la manipulació de les espècies de la fauna salvatge, en la revisió veterinària i en la gestió de dades.
6.3 Els mètodes a avaluar s'han d'instal·lar seguint les instruccions de la persona fabricant en situacions similars a les que s'usarien en cas de ser homologats.
La situació de cada parany ha de ser descrita i registrada amb mètodes de georeferenciació i ha de ser revisada com a mínim una vegada al matí.
6.4 Els casos de captura han de ser documentats al més àmpliament possible per tal d'avaluar els diferents indicadors abans enumerats, amb especial atenció als paràmetres de comportament, els quals només es poden avaluar in situ.
S'han de prendre fotografies del lloc de captura abans i després de la captura, així com de l'estat de les diferents parts del parany, sobretot de les zones que subjectin l'animal on s'hagin detectat ferides.
6.5 Els exemplars d'espècies objectiu han de ser sacrificats in situ amb mètodes no cruels que no emmascarin les possibles ferides o lesions provocades pel mètode de captura.
En cas de produir lesions que alterin el resultat de les proves aquests animals han de ser suprimits de l'avaluació.
Un cop sacrificats, tots els exemplars han de ser identificats amb un cròtal que ha d'incloure un codi alfanumèric que permeti la seva posterior identificació i que el relacioni amb el parany, la data de captura i la resta de dades.
Així mateix han de ser introduïts en una bossa de tancament hermètic i congelats en un període màxim de 2 hores des de la mort fins a la revisió forense.
Durant l'estat de congelació s'han de prendre les mesures adients per evitar la deshidratació dels teixits a analitzar.
Els exemplars de les espècies no objectiu han de ser sotmesos a una revisió in situ per part de personal tècnic competent, que ha de determinar si l'animal és susceptible de ser alliberat immediatament o, al contrari, és recomanable traslladar-lo a un centre de recuperació o sacrificar-lo per motius humanitaris.
Anàlisi post mortem dels exemplars de les espècies objectiu
L'anàlisi de cada animal capturat i sacrificat s'ha de portar a terme en una sala habilitada per fer necròpsies.
La necròpsia es realitza sobre el cos sencer de l'animal seguint les recomanacions i el protocol patològic inclòs a l'annex B de la Norma ISO 10990-5.
L'informe de la necròpsia ha de presentar per a cada ferida una descripció detallada d'aquesta, així com l'extensió de l'àrea afectada, amb inclusió de fotografies si es considera necessari.
Les ferides i lesions reconegudes com a produïdes pel mètode de captura han de ser sintetitzades en l'escala de traumes recollida a l'annex C de la Norma ISO 10990-5.
El personal tècnic competent patòleg ha d'emetre un informe individualitzat de cada exemplar analitzat, detallant, almenys, els possibles traumes trobats que al seu criteri tècnic es podrien relacionar amb el mètode de captura.
Contingut de l'informe de l'entitat que du a terme els assajos d'avaluació
L'informe de l'entitat responsable dels assajos d'avaluació ha de constar, almenys, dels continguts següents:
La descripció i denominació comercial del parany.
Les dades d'identificació de la persona fabricant.
Les dades d'identificació de l'entitat que du a terme els assajos d'avaluació.
El nom i la qualificació de la persona que es fa responsable de la direcció tècnica dels assajos.
Les dades de l'entitat o centre on s'han realitzat les necròpsies, en cas que s'hagin dut a terme en instal·lacions alienes a les de l'entitat.
Les dades del personal tècnic competent que ha realitzat les avaluacions en viu.
Les dades del personal tècnic competent que ha realitzat les avaluacions forenses.
El mapa de l'àrea natural on s'han realitzat els assajos amb la situació dels paranys i la informació sobre l'hàbitat.
Les espècies animals potencialment capturables presents a la zona de l'avaluació i l'estimació relativa de la seva abundància.
La descripció bàsica del clima durant el període d'avaluació, amb inclusió del règim de temperatures, dies de pluja, quantitat i topologia.
La descripció dels elements que conformen el parany i la metodologia d'instal·lació.
La descripció de la metodologia d'avaluació.
La fotografia dels exemplars capturats.
Les fitxes originals signades pel personal que ha realitzat les captures i els corresponents informes tècnics.
La taula resum que mostri, per a cada exemplar de l'espècie objectiu, i pel total de les mostres, la presència d'indicadors de benestar.
El resultat de les variables d'efectivitat.
El resultat de les variables de selectivitat.
El resultat de benestar de l'espècie objectiu, amb inclusió d'una taula resum que mostri per a cada exemplar i pel total de la mostra la presència dels indicadors recollits a l'apartat 3 d'aquest annex.
El resultat de l'impacte sobre les espècies no objectiu capturades.
Els resultats de la valoració de la seguretat per a la persona usuària.
Contingut del curs de capacitació per a la captura en viu d'espècies depredadores
Normativa general i específica dels mètodes de captura
Legislació sobre patrimoni natural i biodiversitat
Legislació sobre protecció dels animals
Problemàtica actual dels mètodes de captura
Complement amb altres modalitats de control
Aspectes de control de la depredació en la gestió cinegètica
Investigació i desenvolupament de mètodes nous de captura
Homologació de mètodes de captura
La caça amb parany com a eina per a la conservació i la investigació
Ecologia i biologia de les espècies depredadores
Comunitat d'espècies depredadores
Seguiment de les espècies presa
Material auxiliar: GPS, fitxes de captura, gestió de documentació i tramesa d'informes
Manipulació dels animals capturats
Aproximació a l'animal capturat
Tècniques d'immobilització eficient i segura
Mètodes de sacrifici no cruels de les espècies objectiu
Alliberament d'espècies no objectiu sense lesions
Protocols d'actuació i cures en espècies no objectiu
Malalties de transmissió als humans
Protocols d'actuació en cas d'accident
La durada mínima dels cursos és de 15 hores i de 2 hores per cada bloc.